Raja Perempuan Zainab II

Raja Perempuan Zainab II (lahir Tengku Zainab binti Tengku Mohamed Petra; 7 Ogos 1917 - 10 Januari 1993) merupakan mantan Raja Perempuan Kelantan dan Raja Permaisuri Agong yang ke-6. 

Baginda juga adalah permaisuri kepada Sultan Kelantan ke-27 dan Yang di-Pertuan Agong ke-6, Sultan Yahya Petra serta bonda kepada Sultan Kelantan ke-28, Sultan Ismail Petra.

Kehidupan awal
Tengku Zainab merupakan puteri kepada Tengku Sri Utama Raja Tengku Mohamed Petra bin Tengku Petra Semerak Tengku Idris ibni Sultan Ahmad dan Tengku Maharani Putri Tengku Kembang Petri binti Sultan Muhammad IV. Baginda menerima pendidikan awal agama yang disediakan oleh ayahanda dan bonda baginda selain mendapat asuhan dan didikan tentang adat resam Melayu dan adat istiadat Diraja yang diwarisi dari zaman ke zaman. Baginda juga diajar oleh guru-guru agama yang terkenal di Kelantan.

Kehidupan peribadi
Tengku Zainab telah berkahwin dengan Sultan Yahya Petra pada 4 Jun 1939. Baginda dikurniakan lima anakanda, seorang putera dan empat puteri iaitu Tengku Merjan, Tengku Rozan, Tengku Salwani, Tengku Rohani dan Sultan Ismail Petra.

Gelaran diraja

Tengku Puan Temenggong Kelantan
Setelah suami baginda telah dilantik sebagai Tengku Temenggong Kelantan pada 21 Julai 1939-1945, baginda dikurniakan gelaran Tengku Puan Temenggong Kelantan.

Tengku Puan Bendahara Kelantan
Pada 6 Februari 1945-1956, baginda dikurniakan gelaran Tengku Puan Bendahara Kelantan selepas suaminya dilantik sebagai Tengku Bendahara Kelantan.

Tengku Ampuan Mahkota Kelantan
Pada 9 Ogos 1956, selepas suaminya dimasyhurkan sebagai Tengku Mahkota Kelantan, baginda telah dimasyhurkan sebagai Tengku Ampuan Mahkota Kelantan oleh ayahanda mentuanya Sultan Ibrahim serta dikurniakan Darjah S.P.M.K

Raja Perempuan Kelantan
Baginda kemudiannya telah dimasyhurkan sebagai Raja Perempuan Kelantan pada 17 Julai 1960 yang juga hari Sultan Yahya Petra dimasyhurkan sebagai Sultan Kelantan ke-27. Baginda juga dikurniakan Darjah Kerabat (D.K) pada ulang tahun pertama keputeraan Sultan Yahya Petra.

Raja Permaisuri Agong
Pada 21 September 1975, baginda telah dimasyhurkan sebagai Seri Paduka Baginda Raja Permaisuri Agong ke-6 setelah suami baginda mengangkat sumpah dan dimasyhurkan sebagai Yang di-Pertuan Agong ke-6.

Tengku Zainab sering mengiringi Sultan Yahya Petra ke luar negara semasa baginda mengadakan lawatan rasmi ke beberapa negara. Ternyata lawatan sedemikian menyediakan ruang yang luas bagi baginda menyempurnakan tanggungjawab sebagai seorang permaisuri. Seri Paduka Baginda seorang yang murah hati dan gemar membuat kerja-kerja kebajikan sosial untuk rakyat jelata. Baginda juga pernah menjadi Presiden untuk pelbagai pertubuhan sosial seperti pertubuhan Pandu Puteri Kelantan dan Institusi Wanita.

Raja Perempuan Zainab II
Tengku Zainab telah dikurniakan gelaran "Yang Maha Mulia Raja Perempuan Zainab II" oleh anakanda baginda, KDYMM Sultan Ismail Petra, setelah baginda dimasyhurkan sebagai Al-Sultan Kelantan pada tahun 1979 menggantikan Almarhum Sultan Yahya Petra.

Hobi
Tengku Zainab menumpukan perhatian khas pada kerja-kerja rumah tangga seperti menghias istana dan menyediakan juadah makanan untuk santapan keluarga Diraja. Baginda sangat gemar membuat kerja-kerja pertukangan tangan, mengumpul barang-barang antik dan berkebun.

Kemangkatan
Baginda mangkat pada 10 Januari 1993 di Istana Negeri, Kubang Kerian ketika berusia 75 tahun.

Eponim
 Hospital Raja Perempuan Zainab II, Kota Bharu, Kelantan
 Masjid Raja Perempuan Zainab II, Istana Negeri Kubang Kerian, Kelantan
 Jalan Raja Perempuan Zainab II, Kubang Kerian, Kelantan
 Sekolah Kebangsaan Zainab (2), Kota Bharu, Kelantan
 Sekolah Menengah Kebangsaan Zainab (2), Kota Bharu, Kelantan

Kategori:Raja Permaisuri Agong
Kategori:Raja Perempuan Kelantan
Kategori:Kelahiran 1917
Kategori:Kematian 1993
Kategori:Penerima Darjah Utama Seri Mahkota Negara